Reagált a magyar piacról kivonuló Uber az állami reakciókra. A legkevesebb, hogy az NFM nem mondott igazat.

Július 13-án reagált az Uber bejelentésére a Nemzeti Fejlesztési Minisztérium (NFM), állítván, az Uber inkább visszavonul, mintsem hogy "betartsa a törvényeket és befizesse az adót". A magyar állami szerv szerint a kivonulás menekülés, mert a cég nem akarja vállalni a törvényes működést, "az adófizető magyar taxisokkal való tisztességes piaci versenyt és az adófizetést". A magyar kormány támogatja az innovatív megoldásokat, de ragaszkodik, hogy a személyszállításban egyenlő feltételek mentén, törvényesen és adót fizetve működjenek a piaci szereplők.

Az Uber most reagált az NFM és egyéb kormányzati megnyilatkozásokra.

Mint a cég írja:

- az Uber Hungary Kft. a hatályos magyar jogszabályok szerint működő vállalkozás

- 2015-ben 15 millió forint adót fizetett, amely bevételarányosan messze meghaladja a taxiscégek által befizetett adó mennyiségét

- az Uber-sofőrök minden szükséges engedéllyel rendelkeznek, ez nekik személyenként 200 ezer forintjukba került

- az állam nem mutatott hajlandóságot korrekt egyeztetésekre

- az állam azt követelte, hogy az átlátható online fizetés helyett lehessen készpénzes fizetéssel is fizetni az Ubernél

- az állam azt követelte, hogy legyen az online díjkalkuláció helyett taxióra az Uber autóiban

- az állam azt követelte, hogy az Uber emeljen árat

Az Uber a kérdéseire minden esetben merev elzárkózást tapasztalt az állam részéről, valós válaszokat nem kaptak.